REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/362-15

9. septembar 2015. godine

B e o g r a d

 Z A P I S N I K

 29. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 8. SEPTEMBRA 2015. GODINE

Sednica je počela u 11,10 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Zoran Antić, Milan Kovačević, Milija Miletić, Marjana Maraš, Velimir Stanojević, Dušan Petrović, Arpad Fremond, Sabina Dazdarević kao i Dejan Nektarijević, Vladan Milošević i Nadica Nikolić Tanasijević, zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Miodrag Nikolić, Žarko Bogatinović, Đorđe Stojšić, Goran Ćirić, Jovan Marković i Milan Korać.

Pored članova Odbora sednici je prisustvovao i narodni poslanik Dušan Janković.

Pored članova Odbora sednici su prisustvovali predstavnici Ministarstva poljoprivrede i zaštite životne sredine: prof. dr Snežana Bogosavljević Bošković, ministar, Željko Radošević, državni sekretar, Nenad Katanić, Mladen Mladenović, Dragoje Pavlović i Dragan Mirković, pomoćnici ministra, Dejan Bugarski, direktor Uprave za veterinu, Bojan Živadinović, direktor Uprave za agrarna plaćanja, Saša Stamatović, direktor Uprave za šume, Dragana Milovanović, Republička direkcija za vode, Nebojša Milosavljević direktor Uprave za zaštitu bilja, Dragana Gođevac, direktor Uprave za poljoprivredno zemljište, Slavoljub Stanojević, direktor DNRL, Vlade Đoković, Uprava za zaštitu bilja kao i predstavnici sredstava javnog informisanja.

Pre utvrđivanja dnevnog reda, njegovu dopunu je predložio predsednik Odbora Marijan Rističević sa tačkom – **Informacija o IPARD programu,** koja bi bila razmatrana kao prva tačka dnevnog reda. Predlog Marijana Rističevića je usvojen većinom glasova (11 za) tako da je usvojen sledeći

 D n e v n i r e d

1. Informacija o IPARD programu;
2. Razmatranje Informacije o radu Ministarstva poljoprivrede i zaštite životne sredine za period april-jun 2014. godine;
3. Razmatranje informacije o isplati podsticaja u poljoprivredi u 2015. godini;
4. Razno .

Prva tačka dnevnog reda - **Informacija o IPARD programu**

U uvodnim napomenama, Dragan Mirković, pomoćnik ministra je predstavio Informaciju o IPARD programu istakavši da je Ministarstvo poljoprivrede u prethodnom periodu bilo fokusirano na promociju ovog programa, posebno na saradnju sa lokalnim samoupravama, kako bi krajnji korisnici, odnosno poljoprivrednici sa istim bili upoznati, i za šta su dobijene pozitivne ocene Evropske komisije. Trenutno se radi na obukama stručnih službi koje će u budućnosti biti na usluzi krajnjim korisnicima, i eksterna revizija koja treba da dovede do finalizacije akreditacionog paketa. Takođe se radi i na uređenju pravnog okvira u cilju potpisivanja finansijskog paketa, te se s tim u vezi pripremaju izmene Zakona o poljoprivredi i ruralnom razvoju, kao i izmene Zakona o podsticajima u poljoprivredi i ruralnom razvoju. Ono što je problem jeste manjak kadrova u institucijama koje treba da sprovedu program, te se ubrzano radi na zapošljavanju nedostajućih kadrova i njihovoj obuci kako bi bili pripremljeni za realizaciju programa što se očekuje u drugoj polovini naredne godine.

Druga tačka dnevnog reda - **Razmatranje Informacije o radu Ministarstva poljoprivrede i zaštite životne sredine za period april-jun 2014. godine**

U uvodnim napomenama, prof. dr Snežana Bogosavljević Bošković predstavila je Informaciju o radu Ministarstva i ovom prilikom najavila niz zakonskih rešenja koja će se naći i skupštinskoj proceduri u narednom periodu. Ona je istakla da su u izveštajnom periodu najvažnije aktivnosti bile finalizacija strateških dokumenata, posebno strategije poljoprivrede i ruralnog razvoja (2014-2024 godina), finalizacija IPARD programa, izrada nacionalnog programa za poljoprivredu i ruralni razvoj (2015-2020 godina), kao i izrada 26 različitih pravilnika u oblasti poljoprivrede. Radilo se i na bilateralnim projektima, kao i na pripremi skrininga u Briselu za poglavlja 11, 12. i 13, i za Poglavlje 27, koje se odnosi na zaštitu životne sredine. Skrenuta je pažnja da je to je bio i period poplava koje su zahvatile našu zemlju i u kojima je važnu ulogu imala Direkcija za vode koja je sprovodila mere zaštite od poplava, ali i sanaciju. Uprava za veterinu izvršila je sanaciju terena nakon poplava, kako bi se sprečile zaraze i bolesti među životinjama i građanstvom. Uprava za zaštitu bilja obišla je sva zemljišta koja su bila poplavljena i dala savete za obnavljanje proizvodnje, a Direkcija za nacionalnu referentnu laboratoriju je dala objekte za skladištenje i distribuciju humanitarnog materijala.

Predsednika Odbora, Marijana Rističevića je zanimalo šta je urađeno u izveštajnom periodu na prevenciji bolesti plavog jezika, kao i razjašnjenje određenih nejasnoća oko mera sprovedenih nakon poplava.

Odbor je na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

 IZVEŠTAJ

 Saglasno članu 229. Poslovnika Narodne skupštine, Odbor je razmotrio Informaciju o radu Ministarstva poljoprivrede i zaštite životne sredine za period april-jun 2014. godine i odlučio da ga prihvati.

Treća tačka dnevnog reda – **Razmatranje informacije o isplati podsticaja u poljoprivredi u 2015. godini**

U uvodnim napomenama, Nenad Katanić, pomoćnik ministra je predstavio proceduru isplate podsticaja i strukturu isplate, pri čemu je naglasio da se povraćaj subvencionisanja poljoprivredne proizvodnje kreće od 10-55%.

Dragoje Pavlović, pomoćnik ministra je istakao da je finansijskim planom za Ministarstvo poljoprivrede u 2015. godini izdvojeno 41,2 milijarde dinara, od čega 35,8 milijardi za poljoprivredu, a od tog iznosa je 27,2 milijarde određeno za subvencije.

Bojan Živadinović, direktor Uprave za agrarna plaćanja je rekao da 85% tih sredstava ide preko Uprave za agrarna plaćanja koja je do sada isplatila 65% prijavljenih subvencija. Realizovano je 71% direktnih plaćanja, što se najviše odnosi na regresiranje đubriva i goriva, a na istom procentu je i realizacija plaćanja za stočarsku proizvodnju. Takođe, povećane su i kontrole na licu mesta zbog sprečavanja nenamenskog trošenja budžetskih sredstava. Ove godine broj registrovanih poljoprivrednih gazdinstava je 350.000 i Uprava se suočava sa manjkom zaposlenih koji rade na realizaciji subvencija za ova gazdinstva i za realizaciju IPARD programa, koji takođe ide preko Uprave.

U diskusiji su učestvovali narodni poslanici: Marijan Rističević, Milija Miletić, Dušan Petrović, Vladan Milošević i Milan Kovačević.

Četvrta tačka dnevnog reda – **Razno**

Pod tačkom Razno, predsednik Odbora je obavestio članove da će se naredna sednica Odbora održati van sedišta Narodne skupštine, i to 18. i 19. septembra 2015.godine, u Bačkoj Topoli.

 Nakon rasprave o svim tačkama dnevnog reda, Odbor je na osnovu člana 56. Poslovnika Narodne skupštine, doneo sledeći:

 Z A K Lj U Č A K

 I

Odbor podržava Informaciju o IPARD programu koji su podneli predstavnici Ministarstva poljoprivrede i zaštite životne sredine, sa predlogom da se mere za akreditaciju i realizaciju IPARD-a ubrzaju kao i obuke kadrova u Ministarstvu poljoprivrede i zaštite životne sredine i NVO sektoru vezanih za pripremu realizacije projekata iz IPARD programa.

 II

Shodno članu 229. Poslovnika Narodne skupštine Odbor je usvojio Informaciju o radu Ministarstva poljoprivrede i zaštite životne sredine za period april-jun 2014. godine i o tome će sačiniti Izveštaj i dostaviti ga Narodnoj skupštini.

 III

Odbor zahvaljuje svim poljoprivrednicima na strpljenju prilikom isplate subvencija. Odbor preporučuje da se preraspodelom postojećih sredstava i stavki u okviru podsticaja i regresa planiranih za ovu godinu krene u isplatu dospelih neisplaćenih obaveza za biljnu proizvodnju i ostalih stavki koje su dospele. Odbor preporučuje Vladi Republike Srbije da se radi potpune isplate podsticaja obezbede dodatna sredstva Ministarstvu poljoprivrede i zaštite životne sredine i Upravi za agrarna plaćanja.

Pošto drugih pitanja i predloga nije bilo, sednica je zaključena u 14,30 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Veljko Racković Marijan Rističević